S-107/2016

Mál þetta, sem þingfest var og dómtekið í dag, er höfðað með ákæru lögreglustjórans á höfuðborgarsvæðinu, dagsettri 1. mars 2016, á hendur N-kvk-þgf B-kvk-þgf S-kvk-þgf, kt. 000000-0000, Furugrund 70, Kópavogi, „fyrir eftirtalda þjófnaði:

I.

1. Með því að hafa laugardaginn 4. júlí 2015 stolið snyrtivörum að samtals söluverðmæti 61.036 kr. í verslun Lyfju í Smáralind í Kópavogi. (007-2015-52914)

Í málinu gerir S-kk-nf G-kk-nf, fyrir hönd Lyfju hf., skaðabótakröfu að samtals fjárhæð kr. 61.036, auk vaxta samkvæmt 1. mgr. 8. gr. laga nr. 38/2001 frá 4. júlí 2015 og þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr. sömu laga frá þeim degi til greiðsludags.

2. Með því að hafa miðvikudaginn 30. júlí 2015 stolið snyrtivöru að söluverðmæti 9.515 kr. í verslun Lyfju í Smáralind í Kópavogi. (007-2015-43720)

3. Með því að hafa föstudaginn 14. ágúst 2015 stolið matvöru að samtals söluverðmæti 32.773 kr. í verslun Nóatúns í Austurveri í Reykjavík. (007-2015-47369)

4. Með því að hafa föstudaginn 14. ágúst 2015 stolið matvöru að samtals söluverðmæti 14.999 kr. í verslun Hagkaups í Skeifunni í Reykjavík. (007-2015-47440)

Í málinu gerir F-kk-nf Á-kk-nf, fyrir hönd Haga hf., skaðabótakröfu að samtals fjárhæð kr. 14.999, auk vaxta samkvæmt 1. mgr. 8. gr. laga nr. 38/2001 frá 14. ágúst 2015 og þar til mánuður er liðinn frá birtingu kröfunnar, en síðan dráttarvexti, sbr. 9. gr., sbr. 1. mgr. 6. gr. sömu laga frá þeim degi til greiðsludags.

5. Með því að hafa fimmtudaginn 3. september 2015 stolið matvöru að söluverðmæti kr. 3.945 í verslun Hagkaups í Litlatúni í Garðabæ. (007-2015-52031)

6. Með því að hafa mánudaginn 21. september 2015 stolið matvöru að samtals söluverðmæti 8.902 kr. í verslun Iceland að Engihjalla í Kópavogi. (007-2015-55670)

Telst þetta varða við 244. gr. almennra hegningarlaga nr. 19/1940.

II.

Fyrir umferðarlagabrot, með því að hafa sunnudaginn 22. nóvember 2015, ekið bifreiðinni FS-D69 svipt ökuréttindum á bifreiðastæði Olís í Álfheimum í Reykjavík, þar sem lögregla stöðvaði aksturinn. (007-2015-65607)“

Telst þetta varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

Þess er krafist að ákærða verði dæmd til refsingar og greiðslu alls sakarkostnaðar.

Ákærða sótti ekki þing og boðaði ekki forföll. Fyrirkall var birt á lögheimili hennar þann 10. mars sl. þar sem fram kom að ef ákærða sækti ekki þing mætti hún búast við því að fjarvist hennar yrði metin til jafns við það að hún viðurkenndi að hafa framið brot það sem hún er ákærð fyrir, og dómur verði lagður á málið að henni fjarstaddri. Fram kom að birtingarfrestur væri þrír sólarhringar. Þá kom fram að með fyrirkallinu hafi verið móttekin greinargerð bótakrefjenda vegna einkaréttarkrafna í málinu.

Samkvæmt 1. mgr. 161. gr. laga nr. 88/2008 um meðferð sakamála, sbr. 24. gr. laga nr. 78/2015, er heimilt að ljúka málum samkvæmt framangreindu þegar svo stendur á að brot þykir ekki varða þyngri viðurlögum en sex mánaða fangelsi, upptöku eigna og sviptingu réttinda og dómari telur framlögð gögn nægileg til sakfellingar. Dómurinn telur þannig sannað, með vísan til ofanritaðs og gagna málsins að öðru leyti, að ákærða hafi framið þá háttsemi sem ákært er út af og eru brot ákærðu rétt heimfærð til refsiákvæða í ákærunni. Ákærðu verður því gerð refsing.

Ákærða er fædd í [...] árið 1977. Samkvæmt sakavottorði sem liggur frammi í málinu, hefur ákærðu ellefu sinnum verið gerð refsing frá árinu 2007. Ákærða hefur frá 12. maí 2010, fjórum sinnum verið dæmd til refsinga vegna brota á ákvæðum 48. gr. umferðarlaga, svipt ökuréttindum, síðast með dómi Héraðsdóms Reykjaness þann 28. mars 2014, er hún var dæmd til 7 mánaða fangelsisvistar auk brota á ákvæðum 45. gr. a. umferðarlaga og auk þess svipt ökuréttindum ævilangt. Hafa framangreindir dómar ítrekunaráhrif við ákvörðun refsingar nú, en samkvæmt dómaframkvæmd, hefur refsing fyrir hvert ítrekað brot gegn 45. og 45. gr. a og 48. gr. umferðarlaga, umfram fyrstu ítrekun, varðað þrjátíu daga fangelsi og hafa refsingar við ítrekanir eftir það, þyngst um sem nemur þrjátíu daga fangelsi.

Ákærðu er nú einnig gerð refsing fyrir sex þjófnaðarbrot. Þann 21. apríl 2010 gekkst ákærða undir sátt til greiðslu sektar fyrir fjársvik. Þann 5. maí 2011 var ákærða dæmd til 90 daga fangelsisvistar fyrir þjófnað og brot gegn ákvæðum umferðarlaga. Þann 16. júlí 2014 var ákærða í Héraðsdómi Reykjavíkur dæmd til 30 daga fangelsisvistar skilorðsbundið til tveggja ára. Framangreindir dómar hafa ítrekunaráhrif við ákvörðun refsingar auk þess sem með brotum sínum nú rauf ákærða skilorð síðastgreinds dóms. Með vísan til 60. gr. almennra hegningarlaga ber að dæma þann dóm upp og gera ákærðu refsingu í einu lagi, sbr. 77. gr. almennra hegningarlaga.

Með hliðsjón af ofansögðu er refsing ákærðu nú ákveðin 5 mánaða fangelsi. Ekki eru skilyrði til að skilorðsbinda refsinguna.

Ákærða greiði Lyfju hf., skaðabætur að fjárhæð 61.036 krónur, með vöxtum samkvæmt 1. mgr. 8. gr. laga nr. 38/2001 frá 4. júlí 2015 til 10. apríl 2016, en síðan dráttarvöxtum, sbr. 9. gr., sbr. 1. mgr. 6. gr. sömu laga frá þeim degi til greiðsludags

Ákærða greiði Högum hf., skaðabætur að fjárhæð 14.999 krónur, með vöxtum samkvæmt 1. mgr. 8. gr. laga nr. 38/2001 frá 14. ágúst 2015 til 10. apríl 2016, en síðan dráttarvöxtum, sbr. 9. gr., sbr. 1. mgr. 6. gr. sömu laga frá þeim degi til greiðsludags.

Engan sakarkostnað leiddi af meðferð málsins.

B-kk-nf H-kk-nf héraðsdómari kveður upp dóm þennan.

D ó m s o r ð :

Ákærða, N-x-x B-kvk-nf S-kvk-nf, sæti fangelsi í fimm mánuði.

Ákærða greiði Lyfju hf., skaðabætur að fjárhæð 61.036 krónur, með vöxtum samkvæmt 1. mgr. 8. gr. laga nr. 38/2001 frá 4. júlí 2015 til 10. apríl 2016, en síðan dráttarvöxtum, sbr. 9. gr., sbr. 1. mgr. 6. gr. sömu laga frá þeim degi til greiðsludags

Ákærða greiði Högum hf., skaðabætur að fjárhæð 14.999 krónur, með vöxtum samkvæmt 1. mgr. 8. gr. laga nr. 38/2001 frá 14. ágúst 2015 til 10. apríl 2016, en síðan dráttarvöxtum, sbr. 9. gr., sbr. 1. mgr. 6. gr. sömu laga frá þeim degi til greiðsludags.

B-kk-nf H-kk-nf